Assyrii (antiquitas)
Haec pagina de populo antiquo explicat. Si Assyrios praesentis aetatis quaeris, vide Assyrii (praesens aetas). Assyrii (Accadice Assūrāju) fuerunt populus, qui antiquitate in media septentrionalique Mesopotamia (quae regiones his diebus ad Iracam Turciamque pertinent) habitabat. Assyrios ex secundo millesimo a.C.n. ad Tigrim medium sedes collocavisse repertis archaeologicis confirmatum est. Saepius partes Mesopotamiae Syriaeque septentrionales una cum Babylone urbe in dicionem suam redigerunt. Ad culturam Assyriam plurimum Sumerica contulit. Deus principalis fuit Assur, patronus urbis homonymi.